DA vra oor voorwaardes van jongste Eskom-leningPhakamani Hadebe, uitvoerende hoof van Eskom, lê die maatskappy se jaarlikse finansiële uitslae voor by die kragvoorsiener se kantoor in Johannesburg. Foto: Simphiwe Mbokazi/ANA Die DA het Woensdag gesê die voorwaardes van Eskom se jongste R33,4 miljard-leenooreenkoms met die China Development Bank moet aan die publiek bekendgemaak word. Maroela Media het vroeër berig Phakamani Hadebe, Eskom se uitvoerende hoof, het Dinsdag tydens ŉ amptelike geleentheid by die Uniegebou in Pretoria die ooreenkoms vir die $2,5 miljard-lening onderteken. “So ŉ omvangryke lening, met nog wat op pad is, moet so deursigtig moontlik wees. Dit is veral belangrik aangesien die belastingbetaler waarskynlik sal moet pa staan wanneer die tyd kom om terugbetalings te maak, met kragtariefverhogings wat binnekort verwag word,” het Natasha Mazzone, die DA se woordvoerder vir openbare ondernemings, gesê. “Dit is daarom dat die DA aan Jabu Mabuza, die voorsitter van die Eskom-raad, sal skryf om te versoek dat Eskom die voorwaardes van hierdie leenooreenkoms aan die publiek bekendmaak ter wille van openheid en deursigtigheid.” Mazzone het gesê sy sal Mabuza onder meer vra oor die voorwaardes betreffende die terugbetaling van die lening, die rentekoers waarop ooreengekom is en die waarborge wat aan die bank gegee is. Sy het bygevoeg die lening sal nie ŉ einde aan al Eskom se finansiële probleme bring nie. Die nasionale kragvoorsiener het in die finansiële jaar 2017-’18 ŉ verlies van R2,3 miljard aangeteken. Hadebe het vroeër gesê die jongste leenooreenkoms is “strategies” vir die kragvoorsiener, wat belegging én kapitaalgroei betref. Dié lening gee Eskom se finansiering vir die jaar ŉ hupstoot van 22% na 66%.